**МЕСЯЦА ЯНВАРЯ В 21-Й ДЕНЬ**

**СВЯТЫЯ МУЧЕНИЦЫ АГНИИ ДЕВЫ, РИМСКИЯ**

НА ВЕЧЕРНИ

На Господи, воззвах: стихиры святыя, глас 4:

Отеческих преданий хранительнице,/ вся суетная мира сего презревши,/ образ чистоты и целомудрия явила еси/ и страдания за Христа претерпела еси,/ в селения же Горняя вселившися,/ к мученическому лику сопричлася еси,/ сего ради чтим святую память твою,/ мученице Агние всехвальная.

Егоже Мати есть Дева,/ Емуже Ангелы служат,/ солнце и луна красоте Его дивятся/ и повелением Его мертвии воскресают,/ прикосновением же болящии исцеляются,/ Тому единому веру храню/ и Ему всеусердно себе вверяю,/ Егоже любящи, девою пребываю и непорочна есмь,/ тако взывала еси, отроковице Агние богомудрая.

Прелести мира сего отвергши/ и в вере истинней утвердившися,/ венцем мученическим украсилася еси/ и нетленных благ от Христа Бога сподобилася еси,/ мученице Агние, дево непорочная,/ мученических воинств украшение/ и девственных ликов удобрение,/ моли о нас, почитающих память твою.

Слава, и ныне, Богородичен, глас тойже:

Владычице Богородице,/ на Тя все упование наше возлагаем/ и, яко Скорой Помощнице, из глубины сердечныя взываем:/ помилуй нас, Тебе почитающих,/ и теплыми молитвами к Сыну Твоему и Богу нашему,/ Царствия Небеснаго сподоби,/ да вечнаго мучения избегнем.

На стиховне стихиры, глас 8:

Мученице святая Агние,/ агнице кроткая и чистая,/ Пастыреначальника Христа избраннице предивная,/ житием твоим Богу угодила еси,/ Того моли спастися душам нашим.

Стих: Дивен Бог во святых Своих,/ Бог Израилев.

Дево Агние всехвальная,/ в Небесный Чертог всельшися/ и неизреченную светлость восприимши,/ по успении твоем тако глаголала еси:/ радуйтеся, яко с девами мудрыми селения Вышняя восприях/ и, Господа на земли всем сердцем возлюбивши,/ Того ныне прославляю на Небеси.

Стих: В церквах благословите Бога,/ Господа от источник Израилевых.

Млада леты, но совершенна разумом,/ юна телом, но мудра душею,/ красна лицем, краснейша же верою,/ Агние святая, дево мученице,/ ты, страданий не убоявшися,/ чистотою своею Христу уневестилася еси/ и, в райския обители вшедши,/ Того ныне воспеваеши.

Слава, глас 6:

Духа Святаго росою/ прохладися ми огнь/ и пламень разделися,/ сего ради благословлю тя, Боже Препетый,/ яко и посреде пламене путь мне к Тебе открываеши,/ тако, святая Агние, Господа воспевала еси/ и, мучителеву гордость низложивши,/ невредима посреде огня пребывала еси.

И ныне, Богородичен, глас тойже:

Прославляем Тя, Пречистая,/ яко истинную Матерь Христа Бога нашего,/ и сице Тебе вопием:/ не презри молений наших,/ да Твоим предстательством сподобимся/ внити в Небесныя обители Сына Твоего/ и тамо со всеми святыми/ возвеличим Святую Троицу.

Тропарь, глас 4:

Мученических ликов украшение,/ Церкве христианския похвало,/ града Рима славное прозябение,/ чистоте Агнца Христа тезоименитая,/ Агние святая, дево мученице,/ образ чистоты и целомудрия явила еси,/ и лютая страдания претерпевши,/ багряницею царскою одеялася еси./ Ныне же, во славе Престолу Божию предстоящи,/ моли Пресвятую Троицу,/ спастися душам нашим.

НА УТРЕНИ

По 1-м стихословии седaлен, глас 2:

Глас Христа Бога, приидите ко Мне, вси труждающиися и обремененнии, и Аз упокою вы, услышавши, блаженная Агние, невозвратно Тому последовала еси. Егоже моли спасти души наша.

Слава, и ныне, Богородичен:

Пречистая Владычице Богородице, Предстательнице Всесильная, умягчи сердца наша и избави мрака греховнаго, Ты бо еси рода христианскаго утешение и спасение душ наших.

По 2-м стихословии седaлен, глас 4:

Устрашений мучителя не убоявшися и страдания лютая претерпевши, дерзновение стяжала еси ко Спасу, Христу Богу нашему. Егоже моли о почитающих память твою, мученице Агние славная.

Слава, и ныне, Богородичен:

Мати Света, Пречистая Богородице, Доброто неизреченная, к Тебе сердцем благодарным припадающе, молим: покрый нас милостию Твоею от всяких наветов вражиих.

Канон, глас 4.

Песнь 1

Ирмос: *Моря чермную пучину/ невлажными стопами/ древний пешешествовав, Израиль/ крестообразныма Моисеовыма рукама/ Амаликову силу в пустыни победил есть.*

Любовию к Сладчайшему Господу Иисусу уязвлена бывши, мученице Агние славная, девство твое и веру чистую Тому принесла еси и за Него пострадати изволила еси. Егоже моли о нас, да утвердимся во благочестии.

Гонителей не убоявшися, мужественно Животодавцу последовала еси, всехвальная, и, смертию временною блаженство некончаемое обретши, прославлена от Господа явилася еси.

Сосуде благодати Божия, града Рима славная отрасле, Агние, дево мученице, ты, земная презревши, Небесная возлюбила еси и с мудрыми девами в Чертог вечный вселилася еси. Темже тя ныне ублажаем.

Богородичен: Всеблагая Предстательнице наша, теплая Заступнице, Мати Бога Вышняго! О Тебе радуется Ангельский собор и человеческий род! Сподоби и нас хвалебными песньми Тя прославляти.

Песнь 3

Ирмос: *Веселится о Тебе Церковь Твоя, Христе, зовущи:/ Ты моя крепость, Господи,/ и прибежище, и утверждение.*

Духом Святым наставляема, богатство тленное отринула еси и единое на потребу возлюбила еси, мучителей же крепость низложивши, венец правды на Небеси прияла еси, мученице Агние добропобедная.

Богатыя дары нечестиваго юноши отметая, святая дево Агние, глаголаше себе быти обручену краснейшему Жениху Христу, Иже Вышняго Царствия, и богатства некрадомаго и праведных наслаждения тя сподоби.

Единому Господу уневестившися, любовию и верою, молитвою и постом Тому послужила еси и в жертву чисту себе приуготовила еси, отроковице богоблаженная.

Богородичен: Мати Человеколюбиваго Бога, Пречистая Дево, радосте и предстательство наше, верою величаем и с любовию Тебе поклоняемся, зовуще: исцели Твоими мольбами болезни душ и телес наших.

Седален, глас 4:

Благодать Святаго Духа стяжала еси, мученице прехвальная Агние, прешла бо еси невредно мук пучину и в Небесныя обители вселилася еси. Моли спастися нам, воспевающим святую память твою.

Слава, и ныне, Богородичен:

Радуйся, Престоле Божий, Чистая, Препрославленная; радуйся, Палато пространная; радуйся, Покрове, верою взыскающих Тя; радуйся, Цвете веры; радуйся, Всечудная.

Песнь 4

Ирмос: *Вознесена Тя видевши Церковь на Кресте,/ Солнце Праведное,/ ста в чине своем,/ достойно взывающи:/ слава силе Твоей, Господи.*

Яко жертву благовонную, душу твою чистую на олтарь Господа Христа принесла еси, отроковице непорочная Агние, сподоби и нас, почитающих тя, достойно пред Господем предстати.

Епарх нечестивый судищу неправедному представи тя, святая Агние, и первее ласканием, последи же прещением понуждаше Христа отвратитися, ты же верна Тому даже до смерти пребыла еси.

Прещений мучителей не убоявшися, любве ради Христовы огнем попаление и мечем посечение претерпела еси, дево мученице, ныне же в неизреченней славе с лики святых Престолу Божию предстоиши.

Богородичен: Дево Владычице, на Тя всю надежду возлагаем и вопием: даруй нам, Всеблагая, сокрушение сердечное, слезы покаяния и совершенное грехов оставление.

Песнь 5

Ирмос: *Ты, Господи, мой Свет,/ в мир пришел еси,/ Свет Святый, обращаяй из мрачна неведения/ верою воспевающия Тя.*

Егоже единаго возжелела еси, Тому от юности прилепилася еси и всю себе в жертву чистую принесла еси, глаголющи: возлюблю Тя, Господи, крепосте моя, Защитителю мой и Заступниче.

Видя Симфроний епарх таковое твое мужество, дево Агние, увещаше родители твоя, да понудят тя браку сочетатися. Тии же, ведяще твою твердость, глаголаху: издетска свемы волю ея и не возможем увещати, николиже бо своего си престанет.

Любовию Христовою уязляема, святая мученице Агние, жрети идолом отреклася еси и беззаконному мучителю со дерзновением рекла еси: богом твоим не пожру и девство мое нерастленно сохраню, имам бо хранителя себе Ангела Божия.

Богородичен: Владычице Богородице, Прибежище наше, Упование и Сило! Помози нам, недостойным рабом Твоим, душевную красоту обрести, грехов избавитися и во святыню безстрастия облещися.

Песнь 6

Ирмос: *Пожру Ти со гласом хваления, Господи,/ Церковь вопиет Ти,/ от бесовския крове очищшися,/ ради милости от ребр Твоих/ истекшею Кровию.*

Благодарю тя, Господи мой Иисусе Христе, яко вчинил мя еси в лице рабынь Твоих, тако взываше святая дева Агния. Еяже молитвами, Господи, и нас научи творити волю Твою.

Хотя нечестивый мучитель поруганию тя предати, дево Агние, повеле в дом безчестия тя привести, ты же, Богом хранима, диавольских козней избегла еси и силу Господню беззаконником уяснила еси.

Вшедшу ти в дом безчестия, дево Агние, Ангела хранителя своего узрела еси, иже одеждею белою, не человеки истканою, одея тя. Помози и нам, святая мученице, во одежду спасения облещися.

Богородичен: Всемилостивая Богородице, Всеславная Госпоже, вышшая Небес, апостолов похвало, мучеников славо, преподобных радосте, покрый и сохрани нас от всякаго зла благоприятными Твоими молитвами.

Кондак, глас 8:

На пажитех злачных Агнца Божия упасшися,/ Духа Святаго благодать стяжала еси,/ терпением и кротостию Христу подражающи,/ всем сердцем Того, яко Жениха твоего, возлюбила еси,/ Егоже ради страдания лютая претерпевши,/ в жертву чисту и непорочну себе принесла еси,/ святая мученице, дево Агние,/ чистоте и целомудрию научи нас/ и моли спастися душам нашим.

Песнь 7

Ирмос: *В пещи авраамстии/ отроцы персидстей,/ любовию благочестия паче,/ нежели пламенем, опаляеми, взываху:/ благословен еси в храме славы Твоея, Господи.*

Якоже авраамстии отроцы в Персиде, в пещи искушений сущи, прославляла еси Бога, мученице добропобедная, зовущи: славлю Тя, Отче Небесе и земли, пославшаго Ангела Своего одеяти мя одеждею милосердия и хранити чисту душу мою.

Силою Божиею умерщвлен бысть юноша безстудный, егда восхоте прикоснутися телеси твоему, святая дево Агние, ты же молитвою воскреси его и научи взывати: един есть Господь Небесе и земли, Бог христианский.

Сему чудеси дивящеся, мнози от народа прославиша веру твою, святая мученице, и, нечестие языческое отринувше, восприяша святое крещение и даже до смерти пострадаша, зовуще: благословен еси в храме славы Твоея, Господи.

Богородичен: Исполни уста наша благодатию Твоею, Мати Света, и помози нам со дерзновением взывати: благословен еси в храме славы Твоея, Господи.

Песнь 8

Ирмос: *Руце распростер, Даниил/ львов зияния в рове затче;/ огненную же силу угасиша,/ добродетелию препоясавшеся,/ благочестия рачители,/ отроцы, взывающе:/ благословите, вся дела Господня, Господа.*

Вверженней ти во огнь, святая мученице, разделися на двое пламень, дая место посреде себе пространно и прохладно. Ты же, добродетельми сияющи, взывала еси: благословите, вся дела Господня, Господа.

Аще и повеле безумный мучитель вонзити меч в гортань твой, мученице Христова Агние, и смерти тя предати, обаче, обагрившися кровию, востекла еси во обители Жениха Безсмертнаго, взывающи: благословите, вся дела Господня, Господа.

Яко чистая голубица, к Богу возлетела еси, святая Агние, и, златотканными одеждами сияющи, ныне неизреченныя славы наслаждаешися и предстоиши Агнцу Божию, в радости зовущи: благословите, вся дела Господня, Господа.

Богородичен: Милостивая Мати Человеколюбиваго и Милостиваго Бога! Услыши смиренное моление наше и на Страшном Суде явися нам Ходатаица и Заступница, да взываем: благословенна Ты в женах, Всенепорочная Владычице.

Песнь 9

Ирмос: *Камень нерукосечный/ от несекомыя горы, Тебе, Дево,/ краеугольный отсечеся,/ Христос, совокупивый разстоящаяся естества./ Тем, веселящеся, Тя, Богородице, величаем.*

Велие дерзновение имущи ко Христу Богу, дщерь цареву, зело болящу телом и струпием обложену сущу, от болезни лютыя молитвою твоею изцелила еси, мученице Агние. Подавай здравие и нам, чтущим святую память твою.

Веселится днесь Церковь Христова и радуется, имущи в себе святыя мощи мученицы Агнии, от нихже недужнии изцеляются, невернии веру истинную обретают и вси молящиися от бед избавляются.

О, мученице добропобедная, святая дево Агние! Ты, яко агница нескверная, всю себе в жертву Агнцу, вземлющему грехи мира, принесла еси. Того моли мир вселенней даровати и душам нашим велию милость.

Богородичен: О, Мати Христа, Сына Бога Живаго, Царице Небесе и земли! Вонми молитвенному славословию нашему из глубины сердечныя Тебе возсылаемому и спаси души наша, яко Милосерда.

Светилен:

Ко источнику воды живыя, Христу Богу, притекла еси, святая мученице Агние, и, от Него обильно напоившися, струи изцеления недужным источила еси и многия люди светом истинныя веры просветила еси. Еяже молитвами, Светодавче, и нас светом Твоим озари и на путь истины настави.

Слава, и ныне, Богородичен:

Богородице и Мати Света! Лик святых жен в Царстве Сына Твоего воспевает Тя, яко Честнейшую Херувим и Славнейшую без сравнения Серафим. Темже и мученица добропобедная Агния, вослед Сына Твоего потекши, ублажает Тя, Пречистая Дево.

На хвалитех стихиры, глaс 5:

Аще тщася нечестивый гонитель/ угрозами и лестию притворною/ течение твое ко спасению разорити,/ обаче, молебнеи твои руце к Богу воздевающи,/ крепость мучителя победила еси/ и, единому Господу уневестившися,/ в жертву чисту себе приуготовала еси,/ мученице Агние многострадальная.

Душевную чистоту и целомудрие хранящи,/ сия во основание веры сердечныя положила еси,/ сего ради, со дерзновением истину исповедающи,/ злочестивыя идолы и служители обличила еси,/ мучений же лютых не устрашившися,/ попаление огнем и посечение мечем претерпела еси,/ мученице Агние, добропобедная.

Единаго Господа Иисуса распята и воскресша/ пред собою выну зрела еси,/ мученице дево Агние,/ на всяк день со апостолом взывающи:/ мне бо еже жити, Христос,/ и еже умрети, приобретение есть,/ Егоже ради стражду,/ Ему единому служу и покланяюся,/ яко истинному и живому Богу,/ от бед мя избавляющему.

Слава, глас 6:

Украсивши душу твою смирением и кротостию,/ уста же исповеданием веры освятивши,/ Краснейшему добротою, паче сынов человеческих,/ в Небеснем Царствии предстала еси./ Емуже молися о нас, мученице святая,/ да милостив нам будет/ и спасет души наша.

И ныне, Богородичен, глас тойже:

Тебе, Дево Чистая,/ едину Заступницу тверду, вси вернии, стяжахом,/ Ты бо родила еси Бога,/ сего ради хвалами и песньми/ Тя ублажаем по глаголу Твоему.